**Eesti Rahva Muuseum**

**Küsimusleht nr 204**

**Rõivastus ja riietumine**

Lugupeetud vastaja!

Eesti Rahva Muuseumi rikkalikud kogud sisaldavad nii 19. sajandi eesti talupojarõivas–tust esindavaid rahvariideid kui ka 20. sajandil kantud rõivaid.

Inimest ümbritsev esememaailm ja suhe asja­desse on täna teistsugune kui veel kümme aastat tagasi. Viimastel aastatel Eesti ühiskonnas toi­munud suured muutused on oluliselt mõjutanud ka rõivastust. Käesolevas küsimustikus oleme huvitatud Teie isiklikest kogemustest, hinnan­gutest ja suhtumisest rõivastusse. Vastuseid ootamegi just viimasel kümnel aastal toimunud muutuste ja hetkeseisu kohta.

Aines on mõeldud teaduslikuks uurimistööks ega kuulu sellisena avaldamisele. Soovi korral on anonüümsus tagatud.

**Vastaja isikuandmed**:

– nimi

– sünniaeg

– sünnikoht

– praegune elukoht

– sotsiaalne päritolu

– haridus, eriala, elukutse

– praegune sotsiaalne seisund

– pere koosseis

1. Kas ja kuidas liigitate oma rõivaid (nt kodu-, töö-, käigu-/tänava-, peo-, spordi- / vaba aja rõivad, talve- ja suverõivad jne), mille järgi?

2. Mida kannate/kannavad Teie pereliikmed ko­dus seljas, jalas? Kas kantakse erinevaid rõivaid argipäeval ja puhkepäeval? Milliseid riideid kannate kodustel töödel (aiatööd, remont jne)? Kas täheldate oma **kodurõivastuses** muutusi, võrreldes varasemate aastatega? Milliseid? Mida peate kodurõivastuse puhul oluliseks? Miks?

3. Kirjeldage lühidalt oma **töö-,** st **ametirõivaid.** Kas nad ühtivad tänavarõivastega või on tegu spetsiaalrõivastusega? Milliseid nõudeid esitate töörõivastusele? Miks? Kas tööandja esitab nõu­deid töötajate rõivastusele? Milliseid ja miks?

4. Milline on Teie **tänavarõivastus/käigu­rõivastus** (juhul kui see erineb töörõivastest)? Mida peate siin enda jaoks oluliseks (mugavus, praktilisus, mood jne)? Miks? Milliseid üle­riideid kannate/eelistate? Miks? Mida peate üle­riiete puhul oluliseks? Miks?

5. Millised on teie **peoriided**? Millistel puhkudel kannate peoriideid? Kuidas riietute kodustel tähtpäevadel, pulmas, matustel, ristsetel? Miks? Kui käite ballidel/vastuvõttudel, mida Te siis kannate? Mitu korda kannate üht ballikleiti/ pidukleiti? Miks?

6. Kas harrastate sporti? Kui jah, siis millised on Teie **spordirõivad**? Kas kannate spordi­rõivaid muul ajal? Millal ja miks? Mida peate spordirõivaste puhul oluliseks?

7. Kas ja kuidas sobitate oma rõivastusega peakatted, sallid, rätid, kindad, jalanõud, kotid? Mida eelistate ja miks? Kas kannate ehteid? Milliseid, mis puhkudel?

8. Kui sageli uuendate oma garderoobi? Mis on selle põhjuseks (riided on vanad, kulunud, ära tüüdanud; soov moega kaasas käia vms)? Mida peate garderoobi uuendamisel silmas? Kui palju kulutate selleks kuus/aastas oma sissetulekutest? Kas peate seda piisavaks või mitte ja miks?

9. Kas ostate valmisriideid? Kust? Milliseid rõivaesemeid? Kas eelistate kindlat kauba- või firmamärki? Millist ja miks? Kuidas teid rahul­dab poes pakutu? Kas ostate rõivaid välis­reisidel? Mida ja miks?

10. Kas kasutate õmbleja teenuseid? Miks ja milliste rõivaesemete soetamiseks? Kas õmblete ise? Mida ja miks?

11. Kas tellite kataloogidest (millistest?) riideid? Mida, kellele ja miks? Kuidas jääte rahule seal pakutavaga nii sortimendi kui kvaliteedi osas? Kui ei telli, siis miks?

12. Kas külastate / olete külastanud kasutatud rõivaste (*second-hand*) kauplusi? Miks? Kuidas suhtute sellistesse poodidesse? Milline on üldine suhtumine? Mida, kellele ja miks olete sealt ostnud? Kui suure osa moodustab sealt ostetu Teie garderoobist?

13. Kas olete saanud humanitaarabina rõivaid? Milliseid ja kelle poolt?

14. Kas laenate / olete laenanud rõivaid? Kust, kellelt, mis puhuks, mida? Kas olete enda rõi­vaid kellelegi laenanud? Kellele, mida, mis pu­huks? Kuidas suhtute rõivaste laenamisse?

15. Kas Teile on rõivaid kingitud? Mida, kelle poolt, mille puhul? Kas olete ise rõivaid kinki­nud? Mida, kellele, mille puhul?

16. Mida peate riietumisel enda jaoks oluliseks (mugavus, moele vastavus, isikupärasus ja stiil­sus, endale/teistele meeldimine, praktilisus, sobi­vus Teie kehaehitusega jne)? Miks? Milliseid muudatusi täheldate selles osas, võrreldes vara­semate aastatega? Mis on selle põhjuseks?

17. Kust saate ideid riietumiseks (moe- ja stiili­ajakirjad, TV, välisreisid, tänav jne)? Kas Teil on eeskujusid? Kas Teie riietust on eeskujuks võetud? Kelle poolt?

18. Kas Teil on olnud probleeme riietumisel, nt oma stiili leidmisel, moejoone tabamisel? Milli­seid? Kas olete vajanud nõuandeid? Mis osas, kellelt (pereliikmed, sõber, õmbleja jt)? Kas ole­te ise kellelegi nõu andnud? Millist, kellele? Mil­list stiili rõivaid eelistate/kannate? Miks?

19. Millist värvi rõivaid kannate/eelistate? Miks? Millest lähtute oma rõivaste värvivalikul (sobivus, meeldivus, mood, hetkemeeleolu jne)? Kas mingil värvil on Teie jaoks eriline tähendus (mälestused, annab kindlustunde jne)? Miks? Millist värvi eelistate pidurõivastuses ja miks? Kas ja kuidas mõjutavad aastaajad Teie rõivaste värvivalikut?

20. Millisest materjalist rõivaid kannate/eelis­tate? Miks? Kas Teil on lemmikmaterjal? Milli­ne ja miks? Kas ja kuidas mõjutab mood Teie rõiva materjalivalikut?

21 Kui oluliseks peate teiste arvamust oma rõi­vastuse kohta? Kas Teile on tehtud komplimente riietuse osas? Mille kohta, kes? Kuidas suhtute/ suhtusite sellesse? Kas mõne rõivaeseme kand­mine on maha laidetud? Millise ja miks? Kuidas reageerisite?

22. Kas vestlete / olete vestelnud seltskonnas riietuse teemadel? Millises seltskonnas (pere keskel, sõpradega, töökaaslastega vms)? Millest tavaliselt räägitakse, mida arvustatakse?

23. Kuidas hoiate oma rõivaid (kapis riidepuul, toas toolileenil, riiulil, sahtlis vm)? Miks? Kas mõnel rõivaesemel on Teie jaoks eriline tähendus (mälestused, lemmikrõivaese jne)? Kuidas seda hoiate ja kas see erineb teiste rõivaste hoidmi­sest?

24. Kuidas hooldate oma rõivaid (pesete ise, vii­te pesumajja / keemilisse puhastusse vms)? Miks? Kas parandate rõivaid? Milliseid, miks?

25. Mida teete ärakantud, moest läinud või ära tüüdanud rõivaesemetega (jääb seisma, teete/ lasete ümber teha, annate kellelegi, viskate ära, läheb kaltsuks jne)? Miks? Kus hoiate seisma jäänud rõivaid (kapis, kastis, pööningul, keldris, garaais vm)? Miks? Kas säilitate mõnda riide­eset hoolimata sellest, et seda ei kanna? Millist, miks?

Jõudu tööle!

September 1998

Ellen Värv

Reet Piiri